b'\n_START_ARTICLE_\nJon Stewart\n_START_SECTION_\nInicis\n_START_PARAGRAPH_\nAmb la reputaci\xc3\xb3 de ser un noi divertit a l\'escola, Jon Stewart va tornar a Nova York el 1986 per provar en el circuit de club de com\xc3\xa8dia, per\xc3\xb2 no podria tenir el coratge de pujar a l\'escenari fins a l\'any seg\xc3\xbcent. El seu debut com a monologuista va ser en The Bitter End, on havia comen\xc3\xa7at el seu \xc3\xaddol c\xc3\xb2mic Woody Allen. A l\'escenari, feia servir el nom de "Jon Stewart", eliminant el seu segon cognom i canviant la pronunciaci\xc3\xb3 del seu primer cognom "Stuart" a "Stewart". Ell acostuma a fer broma amb aix\xc3\xb2, ja que la gent tenia dificultats a pronunciar Leibowitz o que "sonava massa Hollywood" (una refer\xc3\xa8ncia a un acudit de Lenny Bruce sobre el mateix tema). Ha donat a entendre que el canvi del primer cognom va ser a causa de la seva complicada relaci\xc3\xb3 amb el seu pare, amb qui Stewart no va contactar mai m\xc3\xa9s._NEWLINE_Stewart es va convertir en un c\xc3\xb2mic habitual en el Comedy Cellar, on ell era l\'\xc3\xbaltim que actuava cada nit. Durant dos anys, actuaria a les 2 del mat\xc3\xad mentre desenvoluparia el seu estil d\'humor. El 1989, Stewart va aconseguir el seu primer treball en televisi\xc3\xb3 com a guionista per Caroline\xe2\x80\x99s Comedy Hour. El 1991, va comen\xc3\xa7ar a ser el copresentador de Short Attention Span Theater de Comedy Central, amb Patty Rosborough. El 1992, Stewart va presentar l\'ef\xc3\xadmer You Wrote It, You Watch It a MTV, un programa que convidava als espectadors a enviar les seves hist\xc3\xb2ries perqu\xc3\xa8 fossin representades pel grup comediant The State._NEWLINE_Stewart sentia que la seva carrera no va arrencar fins a la seva aparici\xc3\xb3 al mar\xc3\xa7 de 1993 en el Late Night with David Letterman d\'NBC. Es va considerar que ell seria el finalista a ocupar el lloc de Letterman a partir de la retirada d\'aquest del programa, per\xc3\xb2 posteriorment el lloc es va lliurar a un llavors relativament desconegut Conan O\'Brien.\n_START_SECTION_\nThe Jon Stewart Show\n_START_PARAGRAPH_\nEl 1993, Jon Stewart va crear The Jon Stewart Show, un programa d\'entrevistes a MTV. The Jon Stewart Show va ser el primer talk xou del canal i va ser un \xc3\xa8xit immediat, sent el segon programa m\xc3\xa9s vist d\'MTV darrere de Beavis and Butt-Head. El 1994, Paramount Pictures va cancel\xc2\xb7lar The Arsenio Hall Show, i juntament amb la nova empresa germana d\'MTV (a trav\xc3\xa9s de l\'adquisici\xc3\xb3 per part de Viacom de l\'estudi), es va llan\xc3\xa7ar una versi\xc3\xb3 late night sindicada d\'una hora de durada de The Jon Stewart Show. Molts canals locals afiliats havien despla\xc3\xa7at el programa de Hall a les 2 de la matinada durant el seu declivi, i el programa de Stewart precedia als blocs matutins en moltes ciutats. Les audi\xc3\xa8ncies van ser p\xc3\xa8ssimes i el programa va ser cancel\xc2\xb7lat al juny de 1995._NEWLINE_Entre els fans del programa es trobava David Letterman, que va ser l\'\xc3\xbaltim convidat de The Jon Stewart Show. Letterman va contractar a Stewart per a la seva productora Worldwide Pants. Stewart es va convertir a partir de llavors en un presentador convidat per a Tom Snyder en The Late Late Show with Tom Snyder, que era produ\xc3\xaft per Letterman i em\xc3\xa8s despr\xc3\xa9s del Late Show a la CBS. Aix\xc3\xb2 va portar a especular en el sentit que Stewart reempla\xc3\xa7aria aviat a Snyder de forma permanent, per\xc3\xb2 a Stewart li van oferir en realitat el bloc posterior al programa de Snyder, una oferta que ell va rebutjar._NEWLINE_El 1996, Stewart va presentar l\'ef\xc3\xadmer talk show anomenat Where\xe2\x80\x99s Elvis This Week?. Es tratava d\'un programa d\'humor setmanal, de mitja hora de durada, que s\'emetia el diumenge a la nit en el Regne Unit a la BBC Two. Es gravava en el CBS Broadcast Center a Nova York i estava protagonitzat per un conjunt de panelistes, dels quals dos procedien del Regne Unit i altres dos dels Estats Units, que parlaven sobre not\xc3\xadcies i temes culturals. El programa es va estrenar al Regne Unit el 6 d\'octubre de 1996; es van emetre cinc episodis en total. Els panelistes m\xc3\xa9s destacats van ser Dave Chappelle, Eddie Izzard, Phil Jupitus, Nora Ephron, Craig Kilborn, Christopher Hitchens, Armando Iannucci, Norm Macdonald, i Helen Gurley Brown._NEWLINE_El 1997, Stewart va ser triat per ser el presentador i entrevistador del des\xc3\xa8 especial de George Carlin d\'HBO, 40 Anys de Com\xc3\xa8dia.\n_START_SECTION_\nThe Daily Show\n_START_PARAGRAPH_\nEl 1999, Stewart va comen\xc3\xa7ar a presentar The Daily Show a Comedy Central, quan Craig Kilborn va deixar el programa per reempla\xc3\xa7ar Tom Snyder en The Late Late Show. El programa barreja l\'humor amb les not\xc3\xadcies m\xc3\xa9s importants del dia, normalment sobre pol\xc3\xadtica, mentre de forma simult\xc3\xa0nia es burla dels pol\xc3\xadtics i molts periodistes, aix\xc3\xad com els mitjans de comunicaci\xc3\xb3 informatius. En una entrevista en The O\'Reilly Factor, Stewart va negar que el programa tingu\xc3\xa9s una agenda pol\xc3\xadtica intencionada, dient que l\'objectiu eren el "riure". "La mateixa feblesa que em va conduir a la com\xc3\xa8dia tamb\xc3\xa9 forma part del meu programa", volent dir que se sentia inc\xc3\xb2mode parlant sense escoltar al p\xc3\xbablic riure. De totes maneres, The Daily Show informa a les generacions m\xc3\xa9s joves del que passa actualment al m\xc3\xb3n, i d\xc3\xb3na aquesta informaci\xc3\xb3 en una forma que pot ser informativa i c\xc3\xb2mica. "Stewart no ens ofereix cinisme pel seu propi b\xc3\xa9, sin\xc3\xb3 com una forma juganera d\'oferir els tipus de percepci\xc3\xb3 que no es permeten en formats de not\xc3\xadcies m\xc3\xa9s seriosos que servilment s\'aferren a la causa oficial dels fets"._NEWLINE_Stewart ha presentat des de llavors gaireb\xc3\xa9 totes les emissions del programa, excepte unes poques ocasions en les quals els corresponsals com Stephen Colbert, Rob Corddry, Jason Jones i Steve Carell el van substituir, i durant el per\xc3\xadode de John Oliver com a presentador durant l\'estiu de 2013. Stewart ha guanyat un total de 19 Emmys per The Daily Show, ja sigui com a guionista o productor. El 2005, The Daily Show i Jon Stewart van rebre un premi Grammy com a Millor \xc3\x80lbum de Com\xc3\xa8dia per l\'edici\xc3\xb3 audiollibre d\'Am\xc3\xa8rica (The Book). El 2000 i 2004, el programa va guanyar dos premis Peabody per la cobertura de les eleccions presidencials d\'aquests anys, anomenades Indecision 2000 i Indecision 2004, respectivament._NEWLINE_L\'episodi del 20 de setembre de 2001, el primer despr\xc3\xa9s dels atacs del 11-S, va comen\xc3\xa7ar sense introducci\xc3\xb3. Anteriorment, la introducci\xc3\xb3 contenia imatges d\'una avioneta cap al World Trade Center i Nova York. Els primers nou minuts del programa mostraven a Stewart amb ll\xc3\xa0grimes donant el seu personal punt de vista del que havia passat. El seu discurs va acabar aix\xc3\xad:_NEWLINE_"La vista\xe2\x80\xa6 des del meu apartament\xe2\x80\xa6 era el World Trade Center\xe2\x80\xa6 i ara ha marxat, l\'han atacat. Aquest s\xc3\xadmbol de l\'enginy, i la for\xc3\xa7a, i el treball, i la imaginaci\xc3\xb3 i el comer\xc3\xa7 americans, i ha marxat. Per\xc3\xb2 sabeu quina \xc3\xa9s la vista ara? L\'Est\xc3\xa0tua de la Llibertat. La vista des del Sud de Manhattan \xc3\xa9s ara l\'Est\xc3\xa0tua de la Llibertat. No pots superar aix\xc3\xb2"._NEWLINE_A mitjans de 2002, entre els rumors que David Letterman es traslladaria de la CBS a l\'ABC quan el seu contracte s\'exting\xc3\xads, es rumorejava que Stewart seria el reempla\xc3\xa7ament de Letterman a la CBS. Al final, Letterman va renovar el seu contracte amb la CBS. En l\'episodi del 9 de mar\xc3\xa7 de 2002 de Saturday Night Live, presentat per Jon Stewart, un sketch del "Weekend Update" es burlava de la situaci\xc3\xb3._NEWLINE_A final de 2002, ABC va oferir a Stewart el seu propi talk show que s\'emetria abans de Nightline. El contracte de Stewart amb The Daily Show estava a punt d\'expirar, i ell va expressar un gran inter\xc3\xa8s. ABC, no obstant aix\xc3\xb2, va decidir donar-li el bloc pre-Nightline a un altra estrella de Comedy Central, Jimmy Kimmel._NEWLINE_El 4 d\'abril de 2006, Stewart es va enfrontar al senador nord-americ\xc3\xa0 John McCain sobre la seva decisi\xc3\xb3 per apar\xc3\xa8ixer a la Universitat de Liberty, una instituci\xc3\xb3 fundada per Jerry Falwell, a qui McCain havia denunciat anteriorment com un dels \xe2\x80\x9cagents de la intoler\xc3\xa0ncia\xe2\x80\x9d. En un punt de la conversa, Stewart va preguntar a McCain: "No ens est\xc3\xa0s tornant bojos? Ens est\xc3\xa0s tornant bojos? Perqu\xc3\xa8 si t\'est\xc3\xa0s tornant boig i et vas al m\xc3\xb3n de la base boja\xe2\x80\xa6 Vas a anar al m\xc3\xb3n de la base boja?". McCain va respondre: "Em temo que s\xc3\xad". El v\xc3\xaddeo va ser reprodu\xc3\xaft a CNN i va crear una explosi\xc3\xb3 d\'articles per tota la blogosfera._NEWLINE_El 2007, The Daily Show es va involucrar en l\'anunci de Stephen Colbert que es presentaria com a candidat a la presid\xc3\xa8ncia el 2008. El 2008, Stewart va apar\xc3\xa8ixer al programa de not\xc3\xadcies Democracy Now!. Un article del The New York Times el 2008 va q\xc3\xbcestionar si ell era, en una frase originalment usada per descriure el longeu presentador de not\xc3\xadcies Walter Cronkite, "l\'home m\xc3\xa9s fiable d\'Am\xc3\xa8rica"._NEWLINE_El 28 d\'abril de 2009, durant un debat sobre la tortura amb Clifford May, Stewart va expressar la seva opini\xc3\xb3 que l\'expresident Harry S. Truman va ser un criminal de guerra pel seu \xc3\xbas de la bomba at\xc3\xb2mica al Jap\xc3\xb3 durant la Segona Guerra Mundial. M\xc3\xa9s tard, Stewart va defensar la seva afirmaci\xc3\xb3: "Aix\xc3\xb2 \xc3\xa9s el que penso de les bombes at\xc3\xb2miques. Crec que si llancessis una bomba at\xc3\xb2mica 15 milles lluny i diguessis, \'La propera va cap a tu\', llavors creuria que est\xc3\xa0 b\xc3\xa9. Per llan\xc3\xa7ar-la en una ciutat, i matar un centenar de milers de persones. S\xc3\xad. Crec que aix\xc3\xb2 \xc3\xa9s criminal". El 30 d\'abril de 2009, Stewart es va disculpar al seu programa, i va afirmar que no creia que Truman fos un criminal de guerra: No hauria d\'haver dit aix\xc3\xb2, i ho vaig fer. Aix\xc3\xad que ara mateix dic, no, no crec que aquest fos el cas. La bomba at\xc3\xb2mica, una decisi\xc3\xb3 molt complicada en el context d\'una guerra horrible, i em retracto perqu\xc3\xa8 va ser una cosa est\xc3\xbapida que vaig dir, al meu judici"._NEWLINE_L\'abril de 2010, Comedy Central va renovar el contracte de Stewart per presentar The Daily Show el 2013. Stewart cobra uns 1,5 milions de d\xc3\xb2lars declarats per una temporada de The Daily Show. Segons la llista de Forbes de famosos el 2008, ell guanyava 14 milions de d\xc3\xb2lars per any._NEWLINE_El 16 de setembre de 2010, Stewart i Stephen Colbert van anunciar un m\xc3\xadting pel 30 d\'octubre, conegut com el "Ral\xc2\xb7li per restaurar el seny i/o la por". Va tenir lloc en el National Mall de Washington DC i va atreure al voltant d\'uns 215.000 participants. Al desembre de 2010, la Casa Blanca i altres mitjans de comunicaci\xc3\xb3 i not\xc3\xadcies van recon\xc3\xa8ixer el m\xc3\xa8rit de Stewart per conscienciar sobre la dilaci\xc3\xb3 republicana en la "Llei James Zadroga de la Salut i Compensaci\xc3\xb3 del 11-S" al p\xc3\xbablic, portant al pas definitiu d\'una indemnitzaci\xc3\xb3 que d\xc3\xb3na assist\xc3\xa8ncia m\xc3\xa8dica als serveis d\'emerg\xc3\xa8ncia, la salut dels quals hagi estat afectada greument pel seu treball a la Zona Zero._NEWLINE_Al programa del 10 de gener de 2011, Stewart va comen\xc3\xa7ar amb un mon\xc3\xb2leg sobre el tiroteig a Tucson, Arizona. Stewart va dir que desitjaria que les "incoher\xc3\xa8ncies de la gent boja no se semblessin de cap manera a com en realitat parlem a la televisi\xc3\xb3". Abans de la pausa publicit\xc3\xa0ria, Stewart va explicar als espectadors que el programa tornaria a la normalitat la seg\xc3\xbcent nit. Despr\xc3\xa9s de la pausa publicit\xc3\xa0ria, el programa va emetre una reposici\xc3\xb3 d\'un reportatge fet per Jason Jones dos anys abans._NEWLINE_Com a resultat de posicions pol\xc3\xadtiques de tan alt nivell, Stewart \xc3\xa9s reconegut m\xc3\xa9s com a for\xc3\xa7a pol\xc3\xadtica que com a c\xc3\xb2mic. The New York Times suggeria que ell \xc3\xa9s "l\'equivalent avui dia d\'Edward R. Murrow" i el diari brit\xc3\xa0nic The Independent l\'anomenava "sat\xc3\xadric en cap". En una entrevista, el senador John McCain descrivia a Stewart com "un modern Will Rogers i Mark Twain"._NEWLINE_Wyatt Cenac va dir al juliol de 2015 que Stewart el va insultar despr\xc3\xa9s que Cenac admet\xc3\xa9s que se sentia inc\xc3\xb2mode d\'una pe\xc3\xa7a de The Daily Show al juliol de 2011 sobre el candidat presidencial republic\xc3\xa0 Herman Cain._NEWLINE_Al mar\xc3\xa7 de 2013, es va anunciar que Stewart s\'agafaria unes 12 setmanes de baixa de The Daily Show per dirigir la pel\xc2\xb7l\xc3\xadcula Rosewater, basada en el llibre Then They Came For Me, escrit per Maziar Bahari. A partir del 10 de juny de 2013, el corresponsal de The Daily Show John Oliver assumiria el c\xc3\xa0rrec de presentador durant l\'abs\xc3\xa8ncia de Stewart. L\'enquesta anual de TV Guide de 2013 sobre els salaris de famosos va mostrar que Stewart \xc3\xa9s el presentador de late night m\xc3\xa9s ben pagat, entre 25 i 30 milions de d\xc3\xb2lars cada any._NEWLINE_Durant l\'enregistrament del programa del 10 de febrer de 2015, Stewart va anunciar que deixaria The Daily Show. La presidenta de Comedy Central Michele Ganeless va confirmar la retirada de Stewart amb un comunicat. Va ser m\xc3\xa9s tard quan es va anunciar que el c\xc3\xb2mic sud-afric\xc3\xa0 Trevor Noah seria el successor de Stewart com a presentador del programa. El 20 d\'abril de 2015, Stewart va concretar que el seu episodi final seria el 6 d\'agost de 2015._NEWLINE_El 28 de juliol de 2015, Darren Samuelsohn de Politico va informar que Jon Stewart havia estat citat dues vegades a la Casa Blanca per reunions privades anteriorment no declarades amb el president Barack Obama: una a l\'octubre de 2011 i una altra al febrer de 2014.  Michael D. Shear de The New York Times tamb\xc3\xa9 va recollir la hist\xc3\xb2ria. Stewart va respondre al seu programa remarcant que les trobades van ser recollides en la llista p\xc3\xbablica de convidats del president, i que ha estat convidat per reunir-se privadament per moltes persones prominents com Roger Ailes de Fox News. Va dir que Obama el va animar a no fer els joves americans c\xc3\xadnics sobre el seu govern, i Stewart va respondre amb que ell era de fet \xe2\x80\x9cesc\xc3\xa8pticament idealista\xe2\x80\x9d._NEWLINE_L\'episodi final d\'una hora del 6 d\'agost va ser caracteritzat pels retrobaments amb ex-corresponsals de The Daily Show, i cameos en v\xc3\xaddeo de persones a les quals Stewart havia criticat al llarg dels anys, incloent a Bill O\'Reilly, John McCain, Chris Christie, i Hillary Clinton. Va finalitzar amb una actuaci\xc3\xb3 musical de Bruce Springsteen i I Street Band.\n_START_SECTION_\nEscriptor\n_START_PARAGRAPH_\nEl 1998, Stewart va publicar el seu primer llibre, Naked Pictures of Famous People (Fotografies de gent famosa nua), una col\xc2\xb7lecci\xc3\xb3 de redaccions i hist\xc3\xb2ries curtes en to d\'humor. El llibre va aconseguir situar-se en la llista de Best-sellers del diari The New York Times._NEWLINE_El 2004, Stewart i l\'equip de guionistes de The Daily Show van publicar America (The Book): A Citizen\xe2\x80\x99s Guide to Democracy Inaction, un fals llibre de text d\'hist\xc3\xb2ria d\'institut que d\xc3\xb3na a con\xc3\xa8ixer en l\'\xc3\xbanic sistema de govern americ\xc3\xa0, disseccionant les seves institucions, explicant la seva hist\xc3\xb2ria i processos, i satiritzant principis pol\xc3\xadtics molt americans com "un home, un vot", "el govern del poble", i "cada vot compta". El llibre va vendre milions de c\xc3\xb2pies despr\xc3\xa9s de la seva publicaci\xc3\xb3 el 2004 i va acabar l\'any en el lloc n\xc3\xbamero 15 del top de best sellers._NEWLINE_El 2005, Stewart va posar la veu del president James A. Garfield per a la versi\xc3\xb3 audiollibre d\' Assassination Vacation, de Sarah Vowell._NEWLINE_El 2007, Stewart va tenir un paper en la versi\xc3\xb3 audiollibre d\'I Am America (And So Can You!) de Stephen Colbert. Interpreta a Mort Sinclaire, ex-guionista de com\xc3\xa8dia de televisi\xc3\xb3 i comunista. El 21 de setembre de 2010, es va publicar Earth (The Book): A Visitor\xe2\x80\x99s Guide to the Human Race, escrit per Stewart i altres guionistes de The Daily Show._NEWLINE_Al mar\xc3\xa7 de 2012, Stewart va entrevistar Bruce Springsteen per Rolling Stone.\n_START_SECTION_\nActor\n_START_PARAGRAPH_\nEncara que \xc3\xa9s m\xc3\xa9s conegut pel seu treball en The Daily Show, Stewart ha tingut papers en diverses pel\xc2\xb7l\xc3\xadcules i s\xc3\xa8ries de televisi\xc3\xb3. El seu primer paper va ser una petita part en el frac\xc3\xa0s taquiller Un dia de bojos. Tamb\xc3\xa9 va tenir una participaci\xc3\xb3 minorit\xc3\xa0ria en El club de les primeres esposes, per\xc3\xb2 la seva escena va ser eliminada. El 1995, Stewart va signar un acord de 3 anys amb Miramax. Va interpretar a protagonistes rom\xc3\xa0ntics en les pel\xc2\xb7l\xc3\xadcules Jugant amb el cor i Pensa en mi. Va tenir un paper secundari en la com\xc3\xa8dia rom\xc3\xa0ntica Des que us vau anar i en la pel\xc2\xb7l\xc3\xadcula de terror The Faculty. Es van planejar altres pel\xc2\xb7l\xc3\xadcules en les quals Stewart escriv\xc3\xads i actu\xc3\xa9s, per\xc3\xb2 mai van ser produ\xc3\xafdes. Des de llavors, Stewart ha mantingut  relaci\xc3\xb3 amb els fundadors de Miramax, Harvey i Bob Weinstein, i segueix apareixent en pel\xc2\xb7l\xc3\xadcules que han produ\xc3\xaft com Jay i Bob el Silenci\xc3\xb3s contraataquen, Doogal i el documental Wordplay._NEWLINE_Ha aparegut en Un pap\xc3\xa0 genial com el company de pis d\'Adam Sandler; ha bromejat en The Daily Show i en el documental The Aristocrats que per aconseguir el paper va haver de ficar-se al llit amb Sandler. Stewart sol fer acudits de les seves aparicions en el gran fiasc de Smoochy, en el qual interpretava a un executiu de televisi\xc3\xb3 tra\xc3\xafdor, i en la pel\xc2\xb7l\xc3\xadcula d\'animaci\xc3\xb3 Doogal, en el qual feia el paper de Zeebad, que llan\xc3\xa7ava rajos de gel des del seu bigoti. El 2007, Stewart va fer un cameo interpretant-se a ell mateix en Evan Almighty, protagonitzada per Steve Carell, l\'ex-corresponsal de The Daily Show. En la pel\xc2\xb7l\xc3\xadcula, es veia a Stewart a trav\xc3\xa9s d\'un televisor en un episodi fictici de The Daily Show burlant-se del personatge de Carell per construir un arca._NEWLINE_Stewart va ser un personatge recurrent en El show de Larry Sanders, interpretant-se a ell mateix com un substitut ocasional i possible successor del presentador de late-night Larry Sanders (interpretat per Garry Shandling). El 1998, Stewart va presentar l\'especial de televisi\xc3\xb3, Elmopalooza, que celebrava els 30 anys de Barri S\xc3\xa8sam. Ha actuat com convidat en altres sitcoms com La mainadera, Dr Katz, Spin City: Boja alcaldia, Dies de r\xc3\xa0dio, American Dad!, i Els Simpson. A m\xc3\xa9s, ha estat convidat en les s\xc3\xa8ries de televisi\xc3\xb3 infantils Between the Lions, Barri S\xc3\xa8sam,Jack\xe2\x80\x99s Big Music Show i Gravity Falls.\n_START_SECTION_\nProductor\n_START_PARAGRAPH_\nA mitjans dels anys 90, Stewart va crear la seva pr\xc3\xb2pia productora, Busboy Productions, donant aquest nom en refer\xc3\xa8ncia al seu anterior treball com a ajudant de cambrer (busboy). Stewart va signar un pacte amb Miramax per desenvolupar projectes a trav\xc3\xa9s de la seva empresa, per\xc3\xb2 cap de les seves idees han estat produ\xc3\xafdes. Despr\xc3\xa9s de l\'\xc3\xa8xit de Stewart com a presentador i productor de The Daily Show, va ressuscitar a la seva companyia amb els productors del programa Ben Karlin i Rich Korson. El 2002, Busboy va planejar produir una sitcom per a NBC protagonitzada per Stephen Colbert, per\xc3\xb2 la s\xc3\xa8rie mai va veure la llum._NEWLINE_El 2005, Comedy Central va arribar a un acord amb Busboy en el qual Comedy Central proporcionaria suport financer per a la productora. Comedy Central d\xc3\xb3na un primer vistiplau en tots els projectes, la qual cosa permet que despr\xc3\xa9s Busboy pugui vendre\'ls a altres cadenes. El tracte va fer n\xc3\xa9ixer l\' spin-off de The Daily Show, The Colbert Report, i el seu posterior substitut, The Nightly Show with Larry Wilmore. Altres projectes inclouen el pilot de la sitcom Three Strikes, el documental Sportsfan, el programa Important Things with Demetri Martin, i la pel\xc2\xb7l\xc3\xadcula The Donor.\n_START_SECTION_\nDirector\n_START_PARAGRAPH_\nAl mar\xc3\xa7 de 2010, Stewart va anunciar que havia optat a comprar els drets de la hist\xc3\xb2ria del periodista Maziar Bahari, que va ser empresonat a Iran durant 118 dies. En l\'episodi de The Daily Show del 6 de juny de 2011, Stewart va tornar a convidar a Bahari, i al mar\xc3\xa7 de 2013, va anunciar que anava a deixar el programa durant 12 setmanes per dirigir la versi\xc3\xb3 cinematogr\xc3\xa0fica del llibre de 2011 de Bahari, Then They Came For Me. _NEWLINE_L\'adaptaci\xc3\xb3 de Stewart es titula Rosewater. Es va estrenar al setembre de 2014 en el Festival Internacional de Cinema de Toronto, rebent cr\xc3\xadtiques "generalment favorables", i va ser estrenada per tots els p\xc3\xbablics el 14 de novembre de 2014._NEWLINE_En la direcci\xc3\xb3, Stewart va notar que The Daily Show havia influenciat el seu proc\xc3\xa9s de direcci\xc3\xb3 m\xc3\xa9s que les seves actuacions. Ell va dir: "\xc3\x89s sobre la col\xc2\xb7laboraci\xc3\xb3. \xc3\x89s sobre entendre\'s. Fer un programa em va ensenyar aquest proc\xc3\xa9s de claredat de visi\xc3\xb3, per\xc3\xb2 amb la flexibilitat del proc\xc3\xa9s. Aix\xc3\xad que coneixes la teva intenci\xc3\xb3, saps on vols anar amb l\'escena de la forma en qu\xc3\xa8 vols que vagi, els canvis momentanis, l\'\xc3\xa8mfasi, on vols que vagi". Tamb\xc3\xa9 va expressar inter\xc3\xa8s a dirigir m\xc3\xa9s pel\xc2\xb7l\xc3\xadcules.\n_START_SECTION_\nPremis i nominacions\n_START_PARAGRAPH_\nAquests s\xc3\xb3n els Premis Primetime Emmy que ha rebut o als que ha aspirat:'